[pic] | EURÓPAI BIZOTTSÁG |

Brüsszel, 2010.10.29.

COM(2010) 616 végleges

Javaslat:

AZ EURÓPAI PARLAMENT ÉS A TANÁCS HATÁROZATA

az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Lengyelország „EGF/2010/004 PL/Wielkopolskie Automotive” referenciaszámú kérelme)

INDOKOLÁS

A költségvetési fegyelemről és a pénzgazdálkodás hatékonyságáról és eredményességéről szóló, az Európai Parlament, a Tanács és a Bizottság között létrejött, 2006. május 17-i intézményközi megállapodás[1] 28. pontja a pénzügyi keret vonatkozó fejezeteinek felső korlátain felül legfeljebb évi 500 millió EUR erejéig lehetővé teszi az Európai Globalizációs Alkalmazkodási Alap (a továbbiakban: EGAA) igénybevételét.

Az EGAA-ból érkező hozzájárulásokra vonatkozó szabályokat az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendelet[2] tartalmazza.

2010. február 5-én Lengyelország a Wielkopolskie (PL41) NUTS II. szintű régióban a NACE Rev. 2 rendszer szerinti 29. ágazatban (közúti jármű gyártása)[3] működő két vállalatnál történt elbocsátásokat követően „EGF/2010/004 PL/Wielkopolskie Automotive” referenciaszámmal kérelmet nyújtott be az EGAA-ból igénybe vehető pénzügyi hozzájárulás iránt.

A kérelem alapos vizsgálata után a Bizottság az 1927/2006/EK rendelet 10. cikke alapján megállapította, hogy a pénzügyi hozzájárulásnak a rendeletben megállapított feltételei teljesülnek.

A KÉRELEM ÖSSZEFOGLALÁSA ÉS ELEMZÉS

Főbb adatok:

EGAA-referenciaszám EGF/2010/004

Tagállam Lengyelország

2. cikk b)

Érintett vállalatok SEWS Polska Sp. z o.o.; Leoni Autokabel Polska Sp. z o.o.

NUTS II régió Wielkopolskie (PL41)

NACE Rev. 2. ágazat 29. (közúti jármű gyártása)

Referencia-időszak 2009.3.1–2009.11.30.

A személyre szabott szolgáltatások kezdetének időpontja 2009.5.11.

A kérelem benyújtásának időpontja 2010.2.5.

A referencia-időszakban történt elbocsátások száma 1 104

A támogatásra jogosult elbocsátott munkavállalók száma 590

A személyre szabott szolgáltatások: költségvetés EUR-ban 926 345

Az EGAA végrehajtásához kapcsolódó kiadások[4]: költségvetés EUR-ban 47 620

Az EGAA végrehajtásához kapcsolódó kiadások (%) 4,8

Teljes költségvetés EUR-ban 973 965

EGAA-hozzájárulás EUR-ban (65 %) 633 077

1. A kérelmet 2010. február 5-én nyújtották be a Bizottságnak, és 2010. július 6-ig további információkkal egészítették ki.

2. A kérelem az 1927/2006/EK rendelet 2. cikkének b) pontja szerint eleget tesz az EGAA igénybevételéhez szükséges feltételeknek, és benyújtása a rendelet 5. cikkében említett 10 hetes határidőn belül megtörtént.

Az elbocsátások és a világkereskedelemben a globalizáció hatására bekövetkezett fő strukturális változások, illetve a globális pénzügyi és gazdasági válság közötti kapcsolat

3. Lengyelország érvelése szerint a járműiparban történt elbocsátások közvetlenül kapcsolatba hozhatók a globális pénzügyi és gazdasági válsággal. Az idézett statisztikák szerint 2008-ban és 2009-ben körülbelül 8 %-kal, illetve 6,6 %-kal csökkent az Európában nyilvántartásba vett új személygépkocsik száma.

Mivel a lengyel járműipar termelésének jelentős részét (évente kb. 17,6 milliárd EUR értékben) főleg az unión belül exportálja, a külföldön bekövetkező keresletcsökkenés erős hatást gyakorol a lengyel termelő vállalatokra. A fent említett tendencia eredményeként 2009 első felében a lengyelországi gépjárműgyártás és teherautó-gyártás a 2008 azonos időszakában folyó termelésnek csupán 48,7 %-át, illetve 27 %-át érte el.

A gazdasági és pénzügyi válság nemcsak az új gépjárművek, hanem az alkatrészek tekintetében is a forgalom és a megrendelések visszaesését okozta, így nagyon sok alvállalkozónál csökkent a foglalkoztatás, sőt ez egyes esetekben csődhöz is vezetett. Ugyanakkor a járműgyártóknál és beszállítóiknál bekövetkezett létszámleépítés kisebb mértékű volt, mint a termelés csökkenése, mivel a munkaadók – attól félve, hogy a válság után nehezen tudnának ismét magasan képzett munkaerőt felvenni – nem szívesen küldik el dolgozóikat. A lengyel vállalkozók a költségek lefaragására törekednek, munkavállalóikat védik, a csökkentett mértékű termelés idején szabadságra és képzésre küldik őket, ami nemcsak azt tette lehetővé, hogy dolgozóik nagy részének munkahelyét megőrizzék, hanem azt is, hogy gyorsan növeljék a termelés volumenét, amikor a kereslet növekedni kezdett.

A kevésbé képzett munkavállalók és különösen a rövid tartamú szerződéssel rendelkezők azonban már nehezebb helyzetben vannak. Sok munkaadó a termelés ideiglenes leállításával és a rövid tartamú szerződéssel rendelkező munkavállalók elküldésével próbálta lefaragni a költségeket. A járműiparban az ideiglenes munkavállalók alkalmazása a termelés szezonalitásával és a rövid tartamú szerződések elterjedésével magyarázható. Mindazonáltal egyes lengyel gyártók ezenkívül néhány állandó munkavállalójukat is kénytelenek voltak elküldeni, mivel az egész világon csökkent a kereslet a járművek iránt.

A világválság következtében Lengyelországban a magánszektorban alkalmazott munkavállalók száma 2,1 %-kal (illetve 118 000 fővel) csökkent. A foglalkoztatás csökkenése a járműiparban azonban súlyosabb volt. 2009 első felének végén az ágazat 179 000 munkavállalót, vagyis körülbelül 16,4 %-kal (illetve 35 000 fővel) kevesebb embert foglalkoztatott, mint 2008 azonos időszakában. A magánszektorban 2009 első felében munka nélkül maradt dolgozók 29,7 %-át a járműiparból küldték el. Ez összhangban áll a megfigyelt általános tendenciákkal, amelyekről többek között az OECD Economic Outlook 2009. novemberi 86. száma is beszámol, miszerint a járműiparban megfigyelhető konjunktúraciklus megfelel a gazdaság egésze ciklusának, ám a fluktuáció amplitúdója nagyobb, mint a gazdaság vagy a gyáripar egészében. Mivel Lengyelország veszített versenyelőnyéből, egyes járműalkatrész-gyártók annak lehetőségét fontolgatják, hogy termelésüket afrikai országokba helyezik át, aminek következtében a járműiparban tovább csökkenne a foglalkoztatás.

A kérelemben szereplő vállalatok közül a SEWS Polska termelőüzeme ésszerűsítette termelését a lesznói üzemben (Lengyelország), valamint Romániában. A Leoni Autokabel Polska az EU-ból Ukrajnába helyezte át tevékenységét.

Az elbocsátások számának igazolása és a 2. cikk b) pontjában foglalt kritériumok teljesítése

4. Lengyelország e kérelmet az 1927/2006/EK rendelet 2. cikkének b) pontjában említett beavatkozási kritérium alapján nyújtotta be, amely az EGAA hozzájárulását ahhoz köti, hogy egy kilenchónapos időszak alatt egy tagállamnak egyetlen vagy két egymással határos NUTS II szintű régiójában, ugyanabban a NACE Rev. 2. rendszer szerinti ágazatban legalább 500 munkavállalót elbocsátanak.

5. A kérelem arra hivatkozik, hogy a 2009. március 1-jétől 2009. november 30-ig terjedő kilenchónapos referencia-időszakban 1 596 személyt bocsátottak el a NACE Rev. 2. rendszer szerinti 29. ágazatban (közúti jármű gyártása), a NUTS II. szintű Wielkopolskie (PL41) régióban. Valamennyi elbocsátottat az 1927/2006/EK rendelet 2. cikke második bekezdésének második francia bekezdése alapján vettek számításba.

Az elbocsátások előre nem látható jellegének bizonyítása

6. A lengyel hatóságok érvelése szerint a gazdasági és pénzügyi világválság nem volt előre látható, és – a fent leírtak szerint – súlyosan érinti a járműipart.

Az elbocsátó vállalatok és a támogatásra jogosult munkavállalók meghatározása

7. A kérelem összesen 1 104 fő elbocsátását említi a NACE Rev. 2. rendszer szerinti 29. ágazatban működő két független vállalattól a referencia-időszak alatt.

Vállalat | Elbocsátások száma |

SEWS Polska Sp. z o.o. | 474 |

Leoni Autokabel Polska Sp. z o.o. | 630 |

Összesen | 1 104 |

Lengyelország becslése szerint az elbocsátott munkavállalók közül várhatóan 590-en részesülnek EGAA-támogatásban. A többi elbocsátott munkavállalónak valószínűleg saját kezdeményezésből, az EGAA támogatásának igénylése nélkül is sikerül majd állást találnia, vagy elhagyják a munkaerőpiacot.

8. A támogatásra jogosult munkavállalók megoszlása a következő:

Kategória | Szám | Százalék |

Férfiak | 145 | 24,6 |

Nők | 445 | 75,4 |

EU-állampolgárok | 415 | 100,0 |

Nem EU-állampolgárok | 0 | 0,0 |

15 és 24 év közöttiek | 146 | 24,7 |

25 és 54 év közöttiek | 420 | 71,2 |

54 évesnél idősebbek | 24 | 4,1 |

9. A foglalkozási csoportok szerinti megoszlás a következő:

Kategória | Szám | Százalék |

Fém-, gépipari és hasonló foglalkozások | 329 | 55,8 |

Gépek kezelői és összeszerelői | 187 | 31,7 |

Általános irodai foglalkozások | 20 | 3,4 |

Fizika- és mérnöktudományok területén hasonló képzettséget igénylő foglalkozások | 16 | 2,7 |

Fizika-, matematika- és mérnöktudományi foglalkozások | 12 | 2,0 |

Egyéb felsőfokú képzettséget igénylő foglalkozások | 12 | 2,0 |

Egyéb szakképzettséget igénylő ipari foglalkozások | 7 | 1,2 |

Bányászati, építőipari, ipari és közlekedési foglalkozások | 5 | 0,8 |

Járművezetők és mozgógépkezelők | 1 | 0,2 |

Egyszerű értékesítési és szolgáltatóipari foglalkozások | 1 | 0,2 |

10. Az 1927/2006/EK rendelet 7. cikkének megfelelően Lengyelország megerősíti, hogy az EGAA végrehajtásának különböző szakaszaiban és különösen az EGAA-hoz való hozzáférésben mind jelenleg, mind a jövőben a nők és a férfiak egyenlőségét szem előtt tartó és diszkriminációellenes politikát alkalmaz és fog is alkalmazni.

Az érintett terület, valamint az ott működő hatóságok és érdekelt felek bemutatása

11. Az érintett terület Wielkopolskie vajdaság (tartomány) (NUTS II – PL41 Wielkopolskie); ezen belül különösen Ostrzeszów (a NUTS III – PL416 Kalisz alrégióban), valamint Leszno és Rawicz powiat (megye/körzet) (a NUTS III – PL417 Leszno alrégióban).

A 29 826 négyzetkilométer alapterületű és közel 3,4 milliós lakosságú Wielkopolskie Lengyelország tizenhat tartománya közül a második legnagyobb területű, illetve a harmadik legnépesebb tartomány. Központja Poznań. Mindhárom érintett körzet a tartomány déli részén található.

Ostrzeszów körzet alapterülete 772 km2, lakosainak száma 54 490 (2006-os adat); Leszno körzet alapterülete 805 km2, lakosainak száma 50 024 (2006-os adat); Rawicz körzet alapterülete 553 km2, lakosainak száma 59 375 (2006-os adat).

12. A fő érintettek a tartományi és a helyi önkormányzatok, amelyek a poznańi tartományi munkaügyi hivatal és azon körzetek munkaügyi hivatalainak közreműködésével, ahol a vállalatok találhatók, részt vesznek az elbocsátott munkavállalók ellátásában. Az elbocsátott munkavállalók ellátásában érintett továbbá az adóhivatal, a település (gmina) ösztönzési és fejlesztési hivatala, a társadalombiztosítási intézet (ZUS), valamint az országos munkaügyi felügyelőség (PIP).

13. Az EGAA végrehajtásában részt vevő szociális partnerek a Solidarność (Szolidaritás) szakszervezet vállalati szervezete a SEWS Polska vállalatnál, valamint a poznańi Tartományi Foglalkoztatásügyi Bizottság, melynek tagjai:

- Munkaadói szervezetek: a Wielkopolskai Kézműipari Kamara Poznańban; a Magánszféra Munkaadóinak Lengyel Szövetsége (Lewiatan); a Magánszféra Munkaadóinak Wielkopolski Uniója; a Kaliszi Kézműipari és Vállalkozói Kamara; A Lengyel Munkaadók Szövetsége; a Lengyel Importőrök, Exportőrök és Együttműködés Kereskedelmi Kamarája; a Magánszféra Munkaadóinak Lengyel Szövetsége (Lewiatan); a Wielkopolskai Munkaadók Szövetsége.

- Szakszervezetek: a Solidarność Szakszervezet Wielkopolska régióbeli egysége; a Samoobrona (Önvédelem) mezőgazdasági szakszervezet; a Solidarność Szakszervezet Dél-Wielkopolska régióbeli egysége; a Lengyel Országos Szakszervezeti Szövetség; valamint a Szakszervezeti Fórum.

Az elbocsátások várható hatása a helyi, a regionális és az országos foglalkoztatásra

14. Lengyelország szerint az elbocsátások hatása helyi szinten jelentős lesz. Az elbocsátások jelentősen hozzájárultak a vizsgált körzetek munkanélküliségi rátájának növekedéséhez. 2009. december végén a kérelemben említett két vállalattól elbocsátott munkavállalók tették ki a Leszno körzetben nyilvántartott összes munkanélküli 9 %-át, Rawicz körzetben a 14,8 %-ukat, Ostrzeszów körzetben a 33,4 %-ukat, illetve a tartományban nyilvántartott összes munkanélküli 1,2 %-át.

2009. december végén az elbocsátott munkavállalók a Leszno körzetben nyilvántartott összes foglalkoztatott 0,7 %-át, Rawicz körzetben a 1,8 %-ukat, Ostrzeszów körzetben a 3,2 %-ukat, az egész tartományban foglalkoztatottaknak pedig a 0,1 %-át tették ki. A tartomány érintett körzeteiben a 2008 decemberétől 2009 decemberéig tartó évben jelentősen megemelkedett a munkanélküliek száma: Leszno körzetben 57,4 %-kal, Rawicz körzetben 56,2 %-kal, Ostrzeszów körzetben pedig 87,1 %-kal. Ezek a növekedési ráták magasabbak a teljes tartomány átlagánál (46,1 %).

A finanszírozásra javasolt, személyre szabott szolgáltatások összehangolt csomagja és annak tételes bontásban meghatározott, becsült költségei, valamint a strukturális alapok által támogatott intézkedésekkel mutatott kiegészítő jelleg

15. Lengyelország öt különálló, de összehangolt intézkedésből álló csomagot javasol az elbocsátott munkavállalók támogatására: e tevékenységek célja növelni az elbocsátott munkavállalók munkaerő-piaci aktivitását és mobilitását, a munkavállalókat vállalkozásra ösztönözni, illetve javítani az elhelyezkedési esélyeiket, többek között az elbocsátottak képzettségének a munkaerő-piaci igényekhez való hozzáigazításával. Az intézkedések a következők:

16. Személyre szabott képzés és átképzés : ez az intézkedés a következőkből áll: a munkakeresők képzési igényeinek felmérése, a képzési (a posztgraduális tanulmányokat is beleértve) költségek, az utazási költségek vagy a képzés ideje alatti szállás- és étkezési költségek megtérítése, bizonyítványok, diplomák, bizonyos szakmai képzettségek vagy szakmai címek megszerzéséhez előírt orvosi vizsgálatok vagy pszichológiai vizsgálatok költségének, valamint a munkavégzéshez szükséges engedélyek megszerzésével járó költségek megtérítése. A becslések szerint 406 munkavállaló részesül majd ilyen támogatásban, amelynek költsége fejenként 645 EUR.

17. Vállalkozásösztönzés és támogatás az önfoglalkoztatáshoz : ennek az intézkedésnek a keretében vállalkozás alapításához nyújtanak egyszeri támogatást, amely többek között a jogi tanácsadás, valamint a vállalkozás indításával kapcsolatos konzultáció és tanácsadás költségeit fedezi. A támogatás összege legfeljebb az átlagbér hatszorosa lehet, és amennyiben a vállalkozás a szociális szövetkezetekre vonatkozó szabályok szerint végzi tevékenységét, a munkanélkülinek nyújtott összeg szövetkezet alapító tagja esetében legfeljebb az átlagbér négyszerese, már megalakult szövetkezetbe belépő tag esetében legfeljebb az átlagbér háromszorosa lehet. A becslések szerint 97 munkavállaló részesül majd ilyen támogatásban, amelynek költsége fejenként 4 895 EUR.

18. Képzési támogatás : hozzávetőleg 27 munkavállaló a munkanélküli ellátás (havonta kb. 900 PLN) legfeljebb 120 %-ának megfelelő támogatásban részesül, amíg képzésben vesz részt. A becsült költség fejenként 750 EUR.

19. A munkahely berendezése és átalakítása : olyan munkaadók esetében, akik a körzeti munkaügyi hivatal által hozzájuk irányított elbocsátott munkavállalót alkalmaznak, az említett személy munkahelyének berendezése és átalakítása támogatható költségnek számít. Az összeg, amelyet bele kell foglalni a munkaadó és a körzeti munkaügyi hivatal között kötendő szerződésbe, nem haladhatja meg a havi átlagfizetés hatszorosát. A becslések szerint 42 munkavállaló részesül majd ilyen támogatásban, amelynek költsége fejenként 3 735 EUR.

20. Munkahelyi képzés : a tartományi munkaügyi hivatal által kiközvetített elbocsátott munkavállalók a munkaadóval kötött szerződés szerint a munkanélküli támogatás 120 %-ának megfelelő képzési támogatásban részesülhetnek legfeljebb 12 hónapig a munkahelyi képzés tartama alatt. A becslések szerint 11 munkavállaló részesül majd ilyen támogatásban, amelynek becsült költsége fejenként 1 140 EUR.

21. Az EGAA végrehajtásához kapcsolódó, a kérelemben az 1927/2006/EK rendelet 3. cikke szerint feltüntetett kiadások előkészítési, irányítási és ellenőrzési, valamint tájékoztatási és népszerűsítési tevékenységeket takarnak.

22. A lengyel hatóságok által ismertetett, személyre szabott szolgáltatások az 1927/2006/EK rendelet 3. cikkében meghatározott támogatható tevékenységek közé sorolható aktív munkaerő-piaci intézkedéseknek minősülnek. A lengyel hatóságok e szolgáltatások összköltségét 926 345 EUR-ra, az EGAA végrehajtásához kapcsolódó kiadásokat pedig 47 620 EUR-ra (az összköltség 4,9 %-ára) becsülik. Az EGAA-ból igényelt teljes hozzájárulás összege 633 077 EUR (az összköltségek 65 %-a).

Intézkedések | A támogatásra jogosult munkavállalók becsült száma | Becsült költségek (egy támogatásra jogosult munkavállalóra) (EUR) | Teljes költség (EGAA és nemzeti társfinanszírozás) (EUR) |

Személyre szabott szolgáltatások (az 1927/2006/EK rendelet 3. cikkének első bekezdése) |

Képzés és átképzés | 406 | 645 | 261 870 |

Támogatás az önfoglalkoztatáshoz | 97 | 4 895 | 474 815 |

Képzési támogatás | 27 | 750 | 20 250 |

A munkahely berendezése és átalakítása | 42 | 3 735 | 156 870 |

Munkahelyi képzés | 11 | 1 140 | 12 540 |

Az összes személyre szabott szolgáltatás részösszege | 926 345 |

Az EGAA által támogatott intézkedések végrehajtásához kapcsolódó kiadások (az 1927/2006/EK rendelet 3. cikkének harmadik bekezdése) |

Előkészítő tevékenységek | 2 300 |

Irányítás | 28 200 |

Tájékoztatás és népszerűsítés | 15 120 |

Ellenőrzési tevékenységek | 2 000 |

Az EGAA végrehajtásához kapcsolódó kiadások részösszege | 47 620 |

Becsült költségek összesen | 973 965 |

EGAA-hozzájárulás (az összköltségek 65 %-a) | 633 077 |

23. Lengyelország megerősíti, hogy a fent leírt intézkedések kiegészítik a strukturális alapok által finanszírozott intézkedéseket. Lengyelország megvalósította a szükséges mechanizmusokat az EGAA, illetve a strukturális alapok keretében végrehajtott intézkedések pénzügyi elkülönítése, valamint a kettős finanszírozás kockázatának elkerülése érdekében.

Az érintett munkavállalóknak nyújtott személyre szabott szolgáltatások kezdetének tényleges vagy tervezett időpontja(i)

24. Lengyelország 2009. május 11-én kezdte meg az EGAA-társfinanszírozásra javasolt, összehangolt csomag keretében a személyre szabott szolgáltatások nyújtását az érintett munkavállalóknak. Ez az időpont tekintendő tehát az EGAA-ból nyújtandó valamennyi támogatásra való jogosultság kezdetének.

A szociális partnerekkel folytatott konzultáció során követett eljárások

25. A Szociális Párbeszéd Bizottságának 2009. december 29-én Poznańban rendezett tartományi ülésén a Wielkopolskie munkaerő-piaci és gazdasági helyzetét megfigyelő munkacsoport megvitatta az EGAA-támogatás igénybevételének lehetőségét a három érintett körzetben elbocsátott munkavállalók érdekében.

A Tartományi Foglalkoztatásügyi Bizottság Poznańban 2010. február 17-én rendezett ülésén megvitatta az EGAA célját, továbbá a Wielkopolskieben való beavatkozás lehetőségét és – a SEWS Polska és a Leoni Autokabel Polska vállalatoktól elbocsátott munkavállalók érdekében az EGAA pénzügyi hozzájárulására vonatkozó kérelem szerinti – támogatás formáit.

Tájékoztatás a nemzeti jog alapján vagy kollektív szerződések értelmében kötelezően végrehajtandó intézkedésekről

26. Az 1927/2006/EK rendelet 6. cikkében foglalt kritériumok tekintetében a lengyel hatóságok kérelmükben:

- megerősítették, hogy az EGAA-ból származó pénzügyi hozzájárulás nem helyettesíti azokat az intézkedéseket, amelyek meghozatala a nemzeti jog vagy kollektív szerződések alapján a vállalatok felelőssége;

- bizonyították, hogy az intézkedések az egyes munkavállalóknak nyújtanak segítséget, és nem vállalatok vagy ágazatok szerkezetátalakítására irányulnak;

- megerősítették, hogy a fenti 15–24. pontban említett támogatható intézkedésekre más közösségi pénzügyi eszközből nem folyósítanak támogatást.

Irányítási és ellenőrzési rendszerek

27. Lengyelország értesítette a Bizottságot, hogy a pénzügyi hozzájárulások kiosztását is azok a szervek fogják irányítani és ellenőrizni, amelyek Lengyelországban az Európai Szociális Alap (ESZA) kiosztását is irányítják és ellenőrizik.

Finanszírozás

28. Lengyelország kérelme alapján az összehangolt, személyre szabott szolgáltatási csomaghoz javasolt EGAA-hozzájárulás 633 077 EUR, ami az összköltségek 65 %-át teszi ki. A Bizottság által az EGAA terhére javasolt forrásallokáció a Lengyelország által rendelkezésre bocsátott információkon alapul.

29. Figyelembe véve az EGAA-ból folyósítható pénzügyi hozzájárulásnak az 1927/2006/EK rendelet 10. cikkének (1) bekezdése szerint meghatározott maximális összegét, továbbá az előirányzatok átcsoportosításához megállapított mozgásteret, a Bizottság azt javasolja, hogy a fent említett teljes összeget folyósítsák az EGAA-ból; az összeg a pénzügyi keret 1a. fejezetében különítendő el.

30. A javasolt pénzügyi hozzájárulás összege lehetővé teszi, hogy – az 1927/2006/EK rendelet 12. cikkének (6) bekezdésében szereplő előírás szerint – az év utolsó négy hónapjában az EGAA-ra elkülönített éves maximális összeg több mint 25 %-a továbbra is rendelkezésre álljon támogatások kifizetésére.

31. Az EGAA-ból történő forrásallokációra tett javaslat révén a Bizottság a 2006. május 17-i intézményközi megállapodás 28. pontjának megfelelően kezdeményezi az egyszerűsített háromoldalú eljárást, hogy az EGAA igénybevételének szükségességét és az igényelt összegeket illetően biztosítsa a költségvetési hatóság két ágának egyetértését. A Bizottság felkéri a költségvetési hatóság két ága közül azt, amelyik a megfelelő politikai szinten előbb jut egyetértésre az igénybevételre irányuló javaslattervezet ügyében, hogy szándékáról értesítse a másik ágat és a Bizottságot. A költségvetési hatóság bármelyik ágának elutasító véleménye esetén hivatalos háromoldalú egyeztetést kell kezdeményezni.

32. A Bizottság a 2010. évi költségvetés kötelezettségvállalási és kifizetési előirányzataiba irányuló külön átcsoportosítási kérelmet nyújt be a 2006. május 17-i intézményközi megállapodás 28. pontjának megfelelően.

A kifizetési előirányzatok forrása

33. A végrehajtás jelenlegi fázisában előrelátható, hogy a 01.0404 („Versenyképességi és innovációs keretprogram – Vállalkozási és innovációs program”) költségvetési tétel keretében 2010-re rendelkezésre álló kifizetési előirányzatokat idén nem használják fel teljes mértékben.

34. Az említett költségvetési tételbe tartoznak a kkv-k pénzügyi forrásokhoz való hozzáférésének megkönnyítésére szolgáló program pénzügyi eszközének a végrehajtásához kapcsolódó kiadások. Az Európai Beruházási Alap által kezelt vagyonkezelői számlákra történő átutalások és a kedvezményezetteknek történő kifizetések között van némi időbeli eltolódás. A pénzügyi válság jelentős hatással van a 2010. évi kifizetésekkel kapcsolatos előrejelzésekre. Emiatt – a várható kifizetéseket figyelembe véve – felülvizsgálták a kifizetési előirányzatok számítási módszerét annak érdekében, hogy elkerüljék a túlzott többletet a vagyonkezelői számlákon. Ennélfogva 633 077 EUR átcsoportosítható.

Javaslat:

AZ EURÓPAI PARLAMENT ÉS A TANÁCS HATÁROZATA

az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Lengyelország „EGF/2010/004 PL/Wielkopolskie Automotive” referenciaszámú kérelme)

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel az Európai Parlament, a Tanács és a Bizottság között létrejött, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodásra[5] és különösen annak 28. pontjára,

tekintettel az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendeletre[6] és különösen annak 12. cikkének (3) bekezdésére,

tekintettel az Európai Bizottság javaslatára[7],

mivel:

(1) Az Európai Globalizációs Alkalmazkodási Alapot (a továbbiakban: EGAA) azzal a céllal hozták létre, hogy kiegészítő támogatást nyújtson azoknak az elbocsátott munkavállalóknak, akik a globalizáció hatására a világkereskedelemben bekövetkezett fő strukturális változások következtében veszítették el munkájukat, és segítse őket a munkaerőpiacra történő ismételt beilleszkedésben.

(2) A 2009. május 1-je után benyújtott kérelmek tekintetében az EGAA hatálya kibővült az olyan munkavállalók támogatásával, akik közvetlenül a pénzügyi és gazdasági világválság miatt veszítették el állásukat.

(3) A 2006. május 17-i intézményközi megállapodás az EGAA igénybevételét évi 500 millió EUR felső korlátig engedélyezi.

(4) Lengyelország Wielkopolskie (PL41) NUTS II. szintű régiójában a NACE Rev. 2. rendszer szerinti 29. ágazatban (közúti jármű gyártása) működő két vállalatnál történt elbocsátásokra tekintettel 2010. február 5-én az EGAA igénybevétele iránti kérelmet nyújtott be, 2010. július 6-ig pedig további információkkal egészítette ki azt. A kérelem eleget tesz az 1927/2006/EK rendelet 10. cikkében a pénzügyi hozzájárulás meghatározására vonatkozóan megállapított követelményeknek. A Bizottság ezért 633 077 EUR rendelkezésre bocsátására tesz javaslatot.

(5) Az EGAA-t tehát igénybe kell venni a Lengyelország által benyújtott kérelem alapján történő pénzügyi hozzájárulás folyósítása érdekében,

A KÖVETKEZŐKÉPPEN HATÁROZOTT:

1. cikk

Az Európai Unió 2010. évi általános költségvetésének keretein belül az Európai Globalizációs Alkalmazkodási Alapból (EGAA) 633 077 EUR összeget vesznek igénybe kötelezettségvállalási és kifizetési előirányzatok formájában.

2. cikk

Ezt a határozatot az Európai Unió Hivatalos Lapjában ki kell hirdetni.

Kelt, […]-án/-én.

az Európai Parlament részéről a Tanács részéről

az elnök az elnök

[1] HL C 139., 2006.6.14., 1. o.

[2] HL L 406., 2006.12.30., 1. o.

[3] Az Európai Parlament és a Tanács 2006. december 20-i 1893/2006/EK rendelete a gazdasági tevékenységek statisztikai osztályozása NACE Rev. 2. rendszerének létrehozásáról és a 3037/90/EGK tanácsi rendelet, valamint egyes meghatározott statisztikai területekre vonatkozó EK-rendeletek módosításáról (HL L 393., 2006.12.30., 1. o.).

[4] Az 1927/2006/EK rendelet 3. cikkének harmadik bekezdése szerint.

[5] HL C 139., 2006.6.14., 1. o.

[6] HL L 406., 2006.12.30., 1. o.

[7] HL C […], […], […]. o.